40.   ΝΟΜΟΘΕΤ.ΔΙΑΤΑΓΜΑ υπ’ αριθ. 1173 της 20 Μαίου /5 Ιουν.1972 (ΦΕΚ Α΄84) Περί προσωρινής προσλήψεως υπό του Υπουργείου Εσωτερικών προσωπικού επί σχέσει ιδιωτικού δικαίου δια την αντιμετώπισιν υπηρεσιακών αναγκών των Υπηρεσιών Συντονισμού Αναπτύξεως Περιφερείας (ΥΣΑΠ) αυτού.  (Διόρθ. Ημαρτ. εν ΦΕΚ Α΄88 της 19 Ιουν. 1972). Άρθρ.1.-Προς ικανοποίησιν των επειγουσών υπηρεσιακών αναγκών των Υπηρεσιών Συντονισμού Αναπτύξεως Περιφερείας (ΥΣΑΠ) του Υπουργείου Εσωτερικών, δια την κατάρτισιν των Προγραμμάτων Οικονομικής Αναπτύξεως Περιφερειακής Κλίμακος και υποβοήθησιν των τοιούτων Εθνικής Κλίμακος δια τα έτη 1972,1973 και 1974, επιτρέπεται η πρόσληψις παρά ταις ως είρηται Υπηρεσίαις του Υπουργείου τούτου κατ’ ανώτατον όριον α) επτά διπλωματούχων ανωτάτων σχολών ηυξημένων προσόντων (Μετεκπαιδευθέντων εις αλλοδαπήν ή ημεδαπήν) πάσης ειδικότητος, β) 15 διπλωματούχων τεχνικών ανωτάτων σχολών πάσης  ειδικότητος, γ) 24 διπλωματούχων ανωτάτων σχολών πάσης ειδικότητος, δ) ενός τεχνικού πτυχιούχου ανωτέρων ή μέσων τεχνικών σχολών, ε) 3 αποφοίτων Γυμνασίου μετά προσόντων, στ) 23 υπαλλήλων Β΄ Κατηγορίας (Απόφοιτοι Γυμνασίου, δακτυλογράφοι κλπ. ζ) ενός οδηγού αυτοκινήτου και η) 5 υπαλλήλων Γ΄κατηγορίας (Βοηθητικόν προσωπικόν), επί συμβάσει ιδιωτικού δικαίου και δια το χρονικόν διάστημα μέχρι της 31 Δεκ.1974. Η ανωτέρω προθεσμία, παραταθείσα δια του Νόμ. 56/1975 (κατωτ. αριθ. 45), παρετάθη εκ νέου μέχρι 31 Δεκ. 1978 δια του άρθρ.3 Νόμ.623/1977 (τόμ. 24Α σελ. 276,487). Άρθρ.2.-1.Η πρόσληψις προσωπικού εις τας εν άρθρ.1 του παρόντος επί συμβάσει ιδιωτικού δικαίου θέσεις, θα διενεργήται δι’ αποφάσεως του Υπουργού Εσωτερικών, κατόπιν επιλογής των υποψηφίων εκ τριμελούς Επιτροπής οριζομένης υπό του Υπουργού Εσωτερικών.  2.Αι πάσης φύσεως αποδοχαί και λοιπαί αποζημιώσεις του εν λόγω προσωπικού βαρύνουν τον προϋπολογισμόν Δημοσίων Επενδύσεων, καθοριζόμεναι κατά τας περί τούτου κειμένας διατάξεις. Άρθρ.3.-Η ισχύς του παρόντος άρχεται από της δημοσιεύσεως αυτού δια της Εφημερίδος της Κυβερνήσεως. 